## Pravilnik o izdavanju međunarodnih vozačkih dozvola i dozvola za upravljanje tuđim vozilima u inozemstvu

### NN 126/2008 (31.10.2008.), Pravilnik o izdavanju međunarodnih vozačkih dozvola i dozvola za upravljanje tuđim vozilima u inozemstvu

HRVATSKI AUTOKLUB

3639

Na temelju članka 228. Zakona o sigurnosti prometa na cestama (»Narodne novine« broj 67/08), članka 6. stavak 1. točka 2. i 3. Zakona o Hrvatskom autoklubu (»Narodne novine« broj 2/94) te članka 31. Statuta Hrvatskog autokluba (pročišćeni tekst), Upravni odbor Hrvatskog autokluba na svojoj 5. sjednici održanoj 24. listopada 2008. godine donosi

PRAVILNIK

O IZDAVANJU MEĐUNARODNIH VOZAČKIH DOZVOLA I DOZVOLA ZA UPRAVLJANJE TUĐIM VOZILOM U INOZEMSTVU

Članak 1.

Hrvatski autoklub ovim Pravilnikom uređuje način izdavanja međunarodnih vozačkih dozvola (u daljnjem tekstu: MVD) i dozvola za upravljanje tuđim vozilom u inozemstvu (u daljnjem tekstu: punomoć).

Članak 2.

Hrvatski autoklub poslove izdavanja MVD i punomoći obavlja neposredno i posredno. Poslove izdavanja MVD i punomoći mogu obavljati autoklubovi i druge pravne i fizičke osobe ovlaštene odlukom Upravnog odbora Hrvatskog autokluba za obavljanje ovih poslova.

Subjekti iz stavka 1. ovog članka zadužuju, a Hrvatski autoklub ustupa na korištenje žigove s grbom Republike Hrvatske i natpisom Hrvatski autoklub, koji se mogu koristiti isključivo za ovjeru MVD i punomoći odnosno poništenje državnih biljega.

U slučaju prestanka rada ili prestanka obavljanja poslova iz stavka 1. ovoga članka subjekti iz tog stavka dužni su izvršiti povrat Hrvatskom autoklubu zaduženih obrazaca MVD, punomoći, upisnika/računalnih evidencija o izdanim dokumentima, zahtjeva za izdavanje MVD i žigova iz stavka 2. ovog članka.

Članak 3.

Hrvatski autoklub organizira tiskanje i distribuciju MVD i punomoći.

Upravni odbor Hrvatskog autokluba određuje iznose naknade za izdavanje MVD i punomoći, o čemu obavještava sve subjekte iz članka 2. ovog Pravilnika i nadležno državno tijelo.

Svi subjekti iz članka 2. ovog Pravilnika obvezni su primjenjivati od strane Upravnog odbora HAK-a utvrđene naknade za izdavanje MVD i punomoći.

UVJETI

Članak 4.

Svi subjekti iz članka 2. ovog Pravilnika dužni su osigurati materijalne, tehničke, kadrovske i druge uvjete za obavljanje poslova sukladno jedinstvenim obvezujućim napucima glavnog tajnika HAK-a.

KONTROLA I NADZOR

Članak 5.

Hrvatski autoklub ima pravo i obvezu kontrolirati obavljanje poslova izdavanja MVD i punomoći. U slučaju utvrđivanja kršenja odredbi ovoga Pravilnika Upravni odbor Hrvatskog autokluba oduzet će svojom odlukom ovlaštenom subjektu pravo na obnašanje poslova iz članka 2. ovog Pravilnika.

Upravni nadzor nad izdavanjem MVD i punomoći obavlja ministarstvo nadležno za unutarnje poslove.

MEĐUNARODNA VOZAČKA DOZVOLA (MVD)

Članak 6.

MVD izdaje se temeljem Međunarodne konvencije o prometu na cestama sa završnim dokumentom (Beč, 8. studenog 1968.) kojoj je Republika Hrvatska stranka na temelju notifikacije o sukcesiji (»Narodne novine« – međunarodni ugovori, broj 12/93.), odredbe članka 228. Zakona o sigurnosti prometa na cestama i uvodno citiranih propisa iz preambule ovog Pravilnika. Obrazac MVD sadrži tekst na hrvatskom, francuskom, engleskom, španjolskom, ruskom i njemačkom jeziku, a u slučaju potrebe i na drugim jezicima.

MVD tiska se u serijama, kronološkim redoslijedom. Serije se označavaju s latiničnim slovima od A-Z i šesteroznamenkastim brojem od 000001-009999.

Članak 7.

Subjekti koji obnašaju poslove iz članka 2. ovog Pravilnika zadužuju od Hrvatskog autokluba MVD po serijskim brojevima o čemu Hrvatski autoklub vodi posebnu evidenciju.

Članak 8.

MVD mogu se izdati državljanima Republike Hrvatske i stranim državljanima ukoliko posjeduju važeću vozačku dozvolu izdanu od strane ministarstva nadležnog za unutarnje poslove.

Članak 9.

MVD izdaje se temeljem pisanog zahtjeva stranke, koja je dužna priložiti dvije odgovarajuće fotografije osobe koja će koristiti MVD, predočiti važeću hrvatsku vozačku dozvolu, te osobnu iskaznicu ili putovnicu ili ovjerene preslike ovih dokumenata ne starije od 90 dana.

Subjekti koji obnašaju poslove iz članka 2. ovog Pravilnika vode evidenciju izdavanja MVD po brojevima u posebnim upisnicima (registrima) ili računalnim evidencijama.

Podaci o izdanim MVD i popunjeni zahtjevi za izdavanje MVD čuvaju se šest godine od dana izdavanja.

DOZVOLA ZA UPRAVLJANJE TUĐIM VOZILOM U INOZEMSTVU (PUNOMOĆ)

Članak 10.

Hrvatski autoklub tiska obrazac punomoći usklađen s uputom i standardiziranim obrascem Alliance Internationale de Tourisme/Federation Internationale de'l Automobile u serijama, kronološkim redoslijedom. Serije se označavaju s latiničnim slovima od A-Z i četveroznamenkastim brojem od 0001-9999.

Obrazac punomoći tiska se trojezično i sadrži tekst na hrvatskom, engleskom i francuskom jeziku.

Članak 11.

Punomoć se izdaje vozačima isključivo za upravljanje vozilom registriranim u Republici Hrvatskoj izvan njezinih granica.

Punomoć se izdaje u prisutnosti vlasnika vozila čiji se identitet utvrđuje uvidom u osobnu iskaznicu te korisnika vozila koji predočuje važeću putovnicu i vozačku dozvolu. Relevantni podaci o vozilu za koje se izdaje punomoć utvrđuju se uvidom u prometnu dozvolu vozila.

Ukoliko korisnik posjeduje punomoć ovjerenu od strane javnog bilježnika, veleposlanstva Republike Hrvatske ili druge ovlaštene institucije i potpisanu od strane vlasnika vozila, kojom mu je omogućeno neograničeno korištenje vozila, prisutnost vlasnika u postupku iz stavka 2. ovog članka nije potrebna.

Punomoć se izdaje i za upravljanje vozilom kupljenim na leasing, uz predočenje valjanog ugovora o leasingu.

Iznimno, ukoliko se radi o putovanju u zemlje koje priznaju osobnu iskaznicu kao važeći identifikacijski dokument, korisnik – domaći državljanin u postupku iz stavka 2. ovog članka može predočiti osobnu iskaznicu izdanu od strane ministarstva nadležnog za unutarnje poslove.

Članak 12.

Punomoć se izdaje s rokom valjanosti do godine dana od dana izdavanja.

Članak 13.

Subjekti koji obnašaju poslove iz članka 2. ovog Pravilnika vode evidenciju izdavanja punomoći u posebnim upisnicima (registrima) ili računalnim evidencijama.

Podaci o izdanim punomoćima čuvaju se tri godine.

PRIJELAZNE I ZAVRŠNE ODREDBE

Članak 14.

Ovlašćuje se glavni tajnik Hrvatskog autokluba izdati naputke koji proizlaze iz odredaba ovog Pravilnika u roku od 30 dana od dana stupanja na snagu ovoga Pravilnika.

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Broj: 11994/2

Opatija, 24. listopada 2008.

Za Hrvatski autoklub
Predsjednik
Ivo Bikić, dipl. iur., v. r.

Pravilnik, NN 126/2008-3639